Komunikacija Komisije

Ažuriranje podataka za izračun paušalnih iznosa i novčanih kazni koje Komisija predlaže Sudu Europske unije u postupcima zbog povrede

(2020/C 301/01)

I. Uvod

U Komunikaciji Komisije iz 2005. o primjeni članka 228. Ugovora o EZ-u (1) (sada članak 260. stavci 1. i 2. UFEU-a) utvrđena je osnova na temelju koje Komisija izračunava iznos financijskih sankcija (paušalni iznos ili novčana kazna) čiju primjenu zahtijeva pri upućivanju predmeta Sudu u skladu s člankom 260. stavkom 2. UFEU-a u postupcima zbog povrede protiv država članica.

U svojoj sljedećoj Komunikaciji iz 2010. (2) o ažuriranju podataka koji se upotrebljavaju za taj izračun, Komisija je odredila da se ti makroekonomski podaci moraju svake godine revidirati kako bi se uzeli u obzir inflacija i kretanje bruto domaćeg proizvoda („BDP”).

U svojoj Komunikaciji iz 2011. o provedbi članka 260. stavka 3. UFEU-a (3) i u komunikaciji iz 2017. pod naslovom „Pravo EU-a: boljom primjenom do boljih rezultata” (4) Komisija ističe da se i novčane kazne čiju primjenu zahtijeva od Suda na temelju članka 260. stavka 3. UFEU-a izračunavaju metodom utvrđenom u Komunikaciji iz 2005.

Godišnje ažuriranje iz ove Komunikacije (5) temelji se na kretanjima inflacije i BDP-a svake države članice i Ujedinjene Kraljevine (6), koja odražavaju njihovu sposobnost plaćanja. Upotrebljavaju se relevantni statistički podaci o stopi inflacije i BDP-u koji su utvrđeni dvije godine prije ažuriranja („pravilo t – 2”), tj. 2018., s obzirom na to da su dvije godine najkraće moguće razdoblje za prikupljanje relativno stabilnih makroekonomskih podataka. Nadalje, dodatan je faktor u ovogodišnjem ažuriranju revizija nacionalnih računa na temelju referentnih vrijednosti (7), koju su u drugom tromjesečju 2019. provele 17 država članica i Ujedinjena Kraljevina radi uključivanja novih izvora podataka i izmjena u međunarodnoj statističkoj metodologiji.

Na temelju članaka 127. i 131. Sporazuma o povlačenju između EU-a i Ujedinjene Kraljevine (8) tijekom prijelaznog razdoblja zadržava se status quo ante za Ujedinjenu Kraljevinu kad je riječ o primjeni i izvršenju prava EU-a. Komisija može pokrenuti nove i nastaviti provoditi postojeće postupke zbog povrede protiv Ujedinjene Kraljevine. Stoga se u ovoj Komunikaciji navode i ažurirani podaci za Ujedinjenu Kraljevinu.

Kako je već navedeno u Komunikaciji iz veljače 2019., Komisija će prilagoditi iznose na kraju prijelaznog razdoblja.

II. Elementi koje je potrebno ažurirati

Popis ekonomskih kriterija koje je potrebno ažurirati uključuje sljedeće:

— jedinstvenu paušalnu osnovicu za izračun novčane kazne (9), koja trenutačno iznosi 3 116 EUR, a prilagođava se u skladu s inflacijom,

— jedinstvenu paušalnu osnovicu za izračun dnevnog iznosa u cilju utvrđivanja paušalnog iznosa (10), koja trenutačno iznosi 1 039 EUR, a prilagođava se u skladu s inflacijom,

— posebni faktor „n”, koji se prilagođava u skladu s BDP-om predmetne države članice, uzimajući u obzir broj mjesta koje ta država članica ima u Europskom parlamentu; faktor „n” isti je za izračun paušalnog iznosa i dnevnih novčanih kazni,

— minimalne paušalne iznose (11), koji se prilagođavaju u skladu s inflacijom.

III. Ažuriranja

Komisija će pri upućivanju predmeta Sudu na temelju članka 260. stavaka 2. i 3. UFEU-a za izračun iznosa financijskih sankcija (paušalni iznos ili novčana kazna) primjenjivati sljedeće ažurirane vrijednosti:

1. jedinstvenu paušalnu osnovicu za izračun novčane kazne u iznosu od 3 154 EUR dnevno;

2. jedinstvenu paušalnu osnovicu za izračun dnevnog iznosa u cilju utvrđivanja paušalnog iznosa u iznosu od 1 052 EUR,

3. posebni faktor „n” i minimalni paušalni iznos za svaku od 27 država članica EU-a i Ujedinjenu Kraljevinu kako slijedi: Država članica Posebni faktor „n” Minimalni paušalni iznos (1 000 EUR) Belgija 0,80 2 088 Bugarska 0,25 653 Češka 0,53 1 384 Danska 0,51 1 331 Njemačka 4,59 11 982 Estonija 0,10 261 Irska 0,48 1 253 Grčka 0,50 1 305 Španjolska 2,06 5 377 Francuska 3,39 8 849 Hrvatska 0,19 496 Italija 2,91 7 596 Cipar 0,09 235 Latvija 0,12 313 Litva 0,18 470 Luksemburg 0,15 392 Mađarska 0,43 1 122 Malta 0,07 183 Nizozemska 1,15 3 002 Austrija 0,67 1 749 Poljska 1,29 3 367 Portugal 0,53 1 384 Rumunjska 0,66 1 723 Slovenija 0,15 392 Slovačka 0,28 731 Finska 0,45 1 175 Švedska 0,79 2 062 Ujedinjena Kraljevina 3,41 8 901

Od datuma donošenja ove Komunikacije Komisija će u svojim odlukama o upućivanju predmeta Sudu na temelju članka 260. UFEU-a primjenjivati navedene ažurirane vrijednosti.

(1) SEC(2005) 1658 (SL C 126, 7.6.2007., str. 15.).

(2) SEC(2010) 923/3. Ta je komunikacija ažurirana 2011. [SEC (2011) 1024 final], 2012. [C (2012) 6106 final], 2013. [C (2013) 8101 final], 2014. [C (2014) 6767 final], 2015. [C (2015) 5511 final], 2016. [C (2016) 5091 final], 2017. [C(2017) 8720 final] i 2018. [C (2018) 5851 final] radi godišnje prilagodbe ekonomskih podataka.

(3) SL C 12, 15.1.2011., str. 1.

(4) SL C 18, 19.1.2017., str. 10.

(5) Podaci o BDP-u korišteni u ovogodišnjem ažuriranju preuzeti su 11. lipnja 2020.

(6) U skladu s općim pravilima utvrđenima u komunikacijama iz 2005. i 2010.

(7) https://ec.europa.eu/eurostat/documents/737960/9861115/Benchmark_revisions_2019.pdf

(8) Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL C 384 I, 12.11.2019., str. 1.).

(9) Standardna ili jedinstvena paušalna osnovica za izračun dnevne novčane kazne utvrđuje se kao fiksni osnovni iznos na koji se primjenjuju određeni multiplikacijski koeficijenti. Riječ je o koeficijentima težine i trajanja povrede i posebnom faktoru „n” koji se primjenjuje na predmetnu državu članicu.

(10) Ta se paušalna osnovica primjenjuje pri izračunu paušalnog iznosa. Za potrebe članka 260. stavka 2. UFEU-a paušalna osnovica umnožak je dnevnog iznosa (koji se dobiva množenjem jedinstvene paušalne osnovice s koeficijentom težine te množenjem tako dobivenog umnoška s posebnim faktorom „n”) i broja dana trajanja povrede od datuma prve presude do datuma prestanka povrede ili datuma donošenja presude na temelju članka 260. stavka 2. UFEU-a. Za potrebe članka 260. stavka 3. UFEU-a, a na temelju točke 28. Komunikacije Komisije „Primjena članka 260. stavka 3. UFEU-a” [SEC(2010) 1371 final] (SL C 12, 15.1.2011., str. 1.), paušalni iznos umnožak je dnevnog iznosa (koji se dobiva množenjem jedinstvene paušalne osnovice s koeficijentom težine te množenjem tako dobivenog umnoška s posebnim faktorom „n”) i broja dana proteklih od isteka roka za prenošenje utvrđenog u predmetnoj direktivi do datuma prestanka povrede ili datuma donošenja presude na temelju članka 258. i članka 260. stavka 3. UFEU-a. Ako rezultat prethodno navedenih izračuna premašuje minimalni paušalni iznos, primjenjuje se paušalni iznos izračunan na temelju dnevnog iznosa.

(11) Fiksni minimalni paušalni iznos za svaku državu članicu i Ujedinjenu Kraljevinu utvrđuje se s obzirom na posebni faktor „n”. Taj se iznos predlaže Sudu ako zbroj dnevnih paušalnih iznosa ne premašuje fiksni minimalni paušalni iznos.